input: NARIADENIE KOMISIE (EÚ) č. 601/2014
  zo 4. júna 2014,
  ktorým sa mení príloha II k nariadeniu Európskeho parlamentu a Rady (ES) č. 1333/2008, pokiaľ ide o potravinové kategórie mäsa a používanie určitých prídavných látok v mäsových prípravkoch
  (Text s významom pre EHP)
  EURÓPSKA KOMISIA,
  so zreteľom na Zmluvu o fungovaní Európskej únie,
  so zreteľom na nariadenie Európskeho parlamentu a Rady (ES) č. 1333/2008 zo 16. decembra 2008 o prídavných látkach v potravinách (1), a najmä na jeho článok 10 ods. 3,
  keďže:
  (1)
  V prílohe II k nariadeniu (ES) č. 1333/2008 sa stanovuje zoznam Únie obsahujúci prídavné látky v potravinách schválené na používanie v potravinách a podmienky ich používania.
  (2)
  Uvedený zoznam sa môže zmeniť v súlade so spoločným postupom uvedeným v článku 3 ods. 1 nariadenia Európskeho parlamentu a Rady (ES) č. 1331/2008 (2) buď na podnet Komisie alebo na základe žiadosti.
  (3)
  Zoznam Únie obsahujúci prídavné látky v potravinách bol vytvorený na základe prídavných látok v potravinách povolených na použitie v potravinách v súlade so smernicou Európskeho parlamentu a Rady 94/35/ES (3), smernicou Európskeho parlamentu a Rady 94/36/ES (4) a smernicou Európskeho parlamentu a Rady 95/2/ES (5) a po preskúmaní ich súladu s článkami 6, 7 a 8 nariadenia (ES) č. 1333/2008. Zoznam Únie zahŕňa prídavné látky v potravinách na základe kategórií potravín, do ktorých sa môžu pridávať.
  (4)
  Kategória 8 v časti D zoznamu Únie sa vzťahuje na mäso a zahŕňa podkategórie 8.1: Nespracované mäso a 8.2: Spracované mäso Podkategória 8.1 sa ďalej delí na podkategórie 8.1.1: Nespracované mäso iné ako mäsové prípravky v zmysle vymedzenia v nariadení Európskeho parlamentu a Rady (ES) č. 853/2004 (6) a 8.1.2: Mäsové prípravky v zmysle vymedzenia v nariadení Európskeho parlamentu a rady (ES) č. 853/2004
  (5)
  V bode 1.15 prílohy I k nariadeniu (ES) č. 853/2004 sa vymedzujú mäsové prípravky ako čerstvé mäso, vrátane mäsa, ktoré bolo posekané na kúsky a ku ktorému boli pridané potraviny, koreniny alebo prídavné látky alebo ktoré bolo podrobené procesu, ktorý nepostačuje na zmenu vnútornej štruktúry svalového vlákna mäsa a tým na eliminovanie znakov čerstvého mäsa. Medzitým sa spresnilo, že mäsové prípravky môžu byť buď spracované, alebo nespracované (7).Ak sú však vlastnosti čerstvého mäsa po spracovaní úplne odstránené, výrobok by sa už nemal považovať za mäsový prípravok, ale malo by sa naň vzťahovať vymedzenie pojmu mäsové výrobky stanovené v bode 7.1 prílohy I k nariadeniu (ES) č. 853/2004. V záujme právnej zrozumiteľnosti je vhodné používať na účely kategórie 8 termíny čerstvé mäso, mäsové prípravky a mäsové výrobky podľa vymedzenia v nariadení (ES) č. 853/2004. Preto by sa podkategórie patriace do kategórie 8 v časti D zoznamu Únie mali zodpovedajúcim spôsobom zmeniť.
  (6)
  Používanie prídavných látok patriacich do skupiny I vymedzenej v časti C zoznamu Únie sa vo všeobecnosti povoľuje v spracovanom mäse, zatiaľ čo povolenie používania prídavných látok patriacich do uvedenej skupiny v nespracovanom mäse je obmedzené a povolené len od prípadu k prípadu.
  (7)
  Pri vytváraní zoznamu Únie, ako je stanovený v prílohe II k nariadeniu (ES) č. 1333/2008, sa mäsové prípravky vymedzené v nariadení (ES) č. 853/2004 považovali za nespracované mäso, v ktorom bol povolený len obmedzený počet prídavných látok. Avšak rozličný výklad pojmu mäsové prípravky viedli k situácii, pri ktorej sa používanie niektorých prídavných látok v určitých kategóriách mäsa líšilo v jednotlivých členských štátoch.
  (8)
  Komisia dostala žiadosti o zaradenie niektorých uvedených použití do zoznamu Únie povolených prídavných látok v potravinách. Tieto žiadosti boli sprístupnené pre všetky členské štáty.Je vhodné zaradiť tieto použitia do zoznamu Únie, ak sú v súlade so všeobecnými podmienkami používania prídavných látok stanovených v nariadení (ES) č. 1333/2008 a vzhľadom na potrebu zachovať niektoré tradičné výrobky na trhu v niektorých členských štátoch.
  (9)
  Na žiadosť niektorých členských štátov a/alebo mäsového priemyslu sa preskúmali niektoré použitia kurkumínu (E 100), karmínov (E 120), karamelov (E 150a - d), extraktu z papriky (E 160c) a cviklovej červenej (E 162), ktoré sa v niektorých členských štátoch tradične používali na farbenie výrobkov typu merguez a ďalších tradičných výrobkov: salsicha fresca, mici, butifarra fresca, longaniza fresca, chorizo fresco, bifteki, soutzoukaki, kebap, cevapcici a pljeskavice, a je vhodné povoliť ich používanie.
  (10)
  Na žiadosť niektorých členských štátov sa preskúmalo používanie kyseliny octovej a acetátov (E 260 - 263), kyseliny mliečnej a mliečnanov (E 270, E 325 - 327), kyseliny askorbovej a askorbanov (E 300 - 302), kyseliny citrónovej a citranov (E 330 - 333) ako regulátory kyslosti, konzervačné látky a/alebo antioxidanty na zabránenie oxidácii, a/alebo žltnutiu, a na zvýšenie mikrobiologickej stability. Je vhodné povoliť ich používanie vo všetkých mäsových prípravkoch, do ktorých sa pridávajú iné zložky ako prídavné látky alebo soľ.
  (11)
  Na žiadosť niektorých členských štátov sa preskúmalo používanie kyseliny fosforečnej - fosforečnanov: di-, tri- a polyfosforečnanov (E 338 - 452) ako zvlhčovadla, aby sa predišlo strate mäsovej šťavy počas ďalšieho spracovania, najmä ak sa nálev už injektoval, a je vhodné povoliť jeho používanie. Avšak s cieľom obmedziť ďalšie vystavenie pridaným fosforečnanom v potravinách, by sa malo rozšírenie používania uvedených fosforečnanov obmedziť na Kasseler, Bräte, Surfleisch, toorvorst, šašlõkk, ahjupraad a mleté mäso (burger meat) obsahujúce najmenej 4 % zeleniny a/alebo obilnín vmiešaných do mäsa, a na fínsku vianočnú šunku nasolenú šedou soľou.
  (12)
  Na žiadosť niektorých členských štátov a/alebo mäsového priemyslu sa preskúmalo používanie dusitanov (E 249 - 250) ako konzervačnej látky v niektorých tradičných výrobkoch: lomo de cerdo adobado, pincho moruno, careta de cerdo adobada, costilla de cerdo adobada, Kasseler, Bräte, Surfleisch, toorvorst, šašlõkk, ahjupraad, kiełbasa surowa biała, kiełbasa surowa metkaa tatar wołowy (danie tatarskie), a je vhodné toto používanie povoliť.
  (13)
  Na žiadosť niektorých členských štátov a/alebo mäsového priemyslu sa preskúmalo používanie alginátov (E 401 - 404), karagénanu (E 407), spracovaných chalúh Euchema (E 407a), karobovej gumy (E 410), guarovej gumy (E 412), tragantu (E 413), xantánovej živice (E 415), acetylovaného diškrobfosfátu (E 1414) a hydroxypropyl diškrobfosfátu (E 1442) ako zvlhčovadiel alebo stabilizátorov na obmedzenie úniku vody v obale a zabránenie strate mäsovej šťavy v priebehu ďalšieho spracovania. Tieto použitia by sa mali povoliť v mäsových prípravkoch, do ktorých boli zložky injektované a v mäsových prípravkoch zložených z kombinácie viacerých kusov mäsa upravených rôznymi spôsobmi: mletím, krájaním alebo spracovaním, napr. v tvare rolád s obsahom mletého mäsa. Prídavné látky do potravín používané v mäsových prípravkoch na zabránenie straty mäsovej šťavy v priebehu ďalšieho spracovania nezavádzajú spotrebiteľov.
  (14)
  Na žiadosť niektorých členských štátov a/alebo mäsového priemyslu sa preskúmalo používanie uhličitanov sodíka (E 500) ako zvlhčovadla v hydinových mäsových prípravkoch, vo výrobkoch mici, bifteki, soutzoukaki, kebap, cevapcici a pljeskavice, s cieľom zachovať konzistenciu a šťavnatosť v priebehu ďalšej prípravy, a je vhodné toto používanie povoliť. Okrem iného toto použitie v hydinových mäsových prípravkoch umožňuje hydinové mäso dlhšie a efektívnejšie variť, zachovať pritom jeho šťavnatosť a predísť tak konzumácii nedovarenej hydiny.
  (15)
  Na žiadosť členského štátu a/alebo mäsového priemyslu sa preskúmalo používanie acetylovaného diškrobfosfátu (E 1414) a hydroxypropyl diškrobfosfátu (E 1442) s cieľom znížiť únik vody v prípravkoch, do ktorých boli zložky injektované a v mäsových prípravkoch zložených z kombinácie viacerých kusov mäsa upravených rôznymi spôsobmi: mletím, krájaním alebo spracovaním, napr. v tvare rolád s obsahom mletého mäsa, a zachovať šťavnatosť v priebehu prípravy výrobkov gyros, souvlaki, bifteki, soutzoukaki, kebapa seftalia, a je vhodné toto používanie povoliť.
  (16)
  V prípade tradičných výrobkov by malo byť používanie prídavných látok v súlade so všeobecnými podmienkami používania stanovenými v článku 6 nariadenia (ES) č. 1333/2008, a predovšetkým by nemalo zavádzať spotrebiteľov v členských štátoch alebo regiónoch, v ktorých sa tieto výrobky tradične konzumujú.
  (17)
  S cieľom zabezpečiť jednotné uplatňovanie používania prídavných látok, na ktoré sa vzťahuje toto nariadenie, sú tradičné mäsové prípravky opísané v usmerňovacom dokumente opisujúcom kategórie potravín v časti E prílohy II k nariadeniu (ES) č. 1333/2008 o prídavných látkach v potravinách (8).
  (18)
  Zásada prenosu, stanovená v článku 18 ods. 1 písm. a) nariadenia (ES) č. 1333/2008, by sa mala povoliť v mäsových prípravkoch vymedzených v nariadení (ES) č. 853/2004.
  (19)
  Podľa článku 3 ods. 2 nariadenia (ES) č. 1331/2008 Komisia musí požiadať Európsky úrad pre bezpečnosť potravín (ďalej len „úrad“) o vydanie stanoviska, s cieľom aktualizovať zoznam Únie obsahujúci prídavné látky v potravinách stanovený v prílohe II k nariadeniu (ES) č. 1333/2008, s výnimkou prípadov, keď by predmetná aktualizácia pravdepodobne nemala mať vplyv na ľudské zdravie. Kyselina octová a acetáty (E 260 - 263), kyselina mliečna a mliečnany (E 270, E 325 - 327), kyselina askorbová a askorbany (E 300 - 302), kyselina citrónová a citráty (E 330 - 333), algináty (E 401 - 404), karagénan (E 407), spracované chaluhy Euchema (E 407a), karobová guma (E 410), guarová guma (E 412), tragant (E 413), xantánová živica (E 415), uhličitany sodíka (E 500), acetylovaný diškrobfosfát (E 1414) a hydroxypropyl diškrobfosfát (E 1442) patria do skupiny prídavných látok bez stanoveného prijateľného denného príjmu (ADI). Z toho vyplýva, že nepredstavujú riziko pre zdravie v množstvách potrebných na dosiahnutie želaného technologického účinku. Preto rozšírené používanie uvedených prídavných látok znamená aktualizáciu zoznamu Únie, ktorá pravdepodobne nemá vplyv na ľudské zdravie. Používanie kurkumínu (E 100), karmínov (E 120), karamelov (E 150a - d), extraktu z papriky (E 160c), cviklovej červenej (E 162), dusitanov (E 249 - 250), kyseliny fosforečnej - fosforečnanov: di-, tri- a polyfosforečnanov (E 338 - 452) sa rozšíri iba na určité výrobky, ktoré sa tradične používajú, a preto rozšírené používanie týchto prídavných látok znamená aktualizáciu zoznamu Únie, ktorá pravdepodobne nemá vplyv na ľudské zdravie. Preto nie je nutné požiadať o stanovisko úradu.
  (20)
  Príloha II k nariadeniu (ES) č. 1333/2008 by sa preto mala zodpovedajúcim spôsobom zmeniť.
  (21)
  Opatrenia stanovené v tomto nariadení sú v súlade so stanoviskom Stáleho výboru pre potravinový reťazec a zdravie zvierat,
  PRIJALA TOTO NARIADENIE:
  Článok 1
  Príloha II k nariadeniu (ES) č. 1333/2008 sa mení v súlade s prílohou k tomuto nariadeniu.
  Článok 2
  Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
  Toto nariadenie je záväzné v celom rozsahu a priamo uplatniteľné vo všetkých členských štátoch.
  V Bruseli 4. júna 2014